stanford-oval/wikipedia huggingface dataset:
פול קיין
המסע בצפון-מערב קנדה

ב-17 ביוני 1845 יצא קיין לביקור בשמורה של שבט "סאוג'ין", כנקודה ראשונה במסע רישום לאורך חופיהן הצפוניים של הימות הגדולות. לאחר מספר שבועות, בקיץ 1845, הגיע לעיר סו סנט מארי שבין ימת סופיריור וימת יורון. קיין ביקש להמשיך במסעו מערבה, אך ג'ון באלנדן, מפקידיה המנוסים של "חברת מפרץ הדסון", פרש בפניו את הסכנות והקשיים הכרוכים במסע כזה, וייעץ לו לבקש את עזרתה ותמיכתה של החברה, שהייתה מאז 1821 בעליהם של כל השטחים ממערב לחמשת האגמים ועד לאוקיינוס השקט ואורגון. באדמות פרא אלו היו כמאה נקודות מסחר מבודדות לאורך נתיבי סחר הפרוות. קיין שב לטורונטו ויצר תמונות שמן המבוססות על ציוריו בשמורה. באביב 1846 פנה למשרדי "חברת מפרץ הדסון" בעיר לשין (כיום חלק ממונטריאול) וביקש מאחד ממנהליה לתמוך בתוכניות המסע שלו. המנהל, ג'ורג' סימפסון (אנ'), התרשם מכישורי הרישום של קיין, אך חשש ליכולתו לעמוד בקשיי המסע עם אנשי החברה. הוא העניק לקיין אישור לשוט בסירות הקאנו של החברה רק עד אגם ויניפג, והבטיח לו כי אם יעמוד בתלאות המסע עד שם, יעניק לו אישור מעבר מערבה משם. סימפסון גם הזמין מקיין ציורים המתעדים את חיי האינדיאנים, וקבע במדויק מהם הנושאים הרצויים לו ולחברה.
המסע בצפון-מערב קנדה > הדרך מערבה

ב-9 במאי 1846 הפליג קיין מטורונטו אל לשין, כדי להפליג עם קבוצת שייטי קאנו לסו סנט מארי. הוא איחר לעלות על הספינה ונאלץ להשיגה בשיט בקאנו. כאשר הגיע ללשין גילה כי גם קבוצת שייטי הקאנו יצאה לדרכה, וכדי להשיגם עלה על אוניית מפרש לפורט ויליאם שבמפרץ ת'נדר. הוא הצליח להשיג את שייטי הקאנו ב-24 במאי. ב-4 ביוני הגיע קיין לפורט פרנסס, שם המתין לו אישור המעבר המיוחל מסימפסון. הוא המשיך ליישוב רד ריבר (היום קרוב לעיר ויניפג), ומשם יצא במסע רכוב עם חבורה גדולה של ציידי ביזונים, עמם נטל חלק באחד ממסעות הציד הגדולים האחרונים של הביזון האמריקאי, שבתוך כמה עשרות שנים ניצבה בסכנת הכחדה.
עם שובו ממסעו עם ציידי הביזונים המשיך במסע בקאנו ובמפרשיות דרך נורווי האוס, גרנד רפיד והעיירה דה פה שבמעלה נהר ססקצ'ואן - עד פורט קרלטון. משם המשיך רכוב על סוס עד פורט אדמונטון. ב-6 באוקטובר 1846עזב את אדמונטון ופנה לפורט אסיניבוין, ושם הצטרף בשנית לשייטי קאנו שהפליגו בנהר אתאבסקה עד ג'ספר האוס. בג'ספר האוס הצטרף לחבורה רכובה. זמן קצר אחרי היציאה למסע התברר כי השלג במעבר אתאבסקה עמוק מדי למעבר סוסים, והחבורה המשיכה במסעה ברגל, וחברה לקבוצת שייטי קאנו שהשיטה אותם במורד נהר קולומביה.
המסע בצפון-מערב קנדה > בארץ אורגון

בדצמבר 1846 הגיע קיין לפורט ונקובר, שהייתה נקודת המנהל והסחר המרכזית של חברת מפרץ הדסון ושהה בה בעונת החורף, כשהוא מסייר אצל שבטי אינדיאנים באזור, כמו שבט צינוקאן, ויוצא למסעות באזור. בתחילת אביב 1847 יצא קיין בסירת קאנו לפורט ויקטוריה, שהוקמה זמן קצר לפני כן והייתה המטה החדש של חברת מפרץ הדסון. עם הגיעו לשם יצא לסיורים השבטים שחיו באזור הר סיינט הלנס ויצר רישומים מחיי האינדיאנים באי ונקובר, במצר חואן דה-פוקה ובמצר ג'ורג'יה. הוא חזר לפורט ונקובר באמצע יוני, וביולי שב מזרחה.
המסע בצפון-מערב קנדה > חציית הרי הרוקי בשנית

באמצע חודש יולי הגיע קיין לפורט ואלה ואלה, וסייר ב"מיסיון ויטמן" במקום. אחד ממושאי הציור שלו בשבת הקאיוסה היה תומאהס (לפי קיין, תומאקוס). קיין ציין כי היחסים בין הקאיוסה למתיישבים החדשים היו מתוחים למדי ואכן, כמה חודשים מאוחר יותר הרגו האינדיאנים במיסיונרים ("טבח ויטמן") ותומאהס היה זה שהואשם ברצח ויטמן. קיין המשיך משם, רכוב על סוס, עד לפורט קולוויל, שם נשאר במשך שישה שבועות ורשם את האינדיאנים במחנה דיג ליד קטל פולס. בספטמבר 1847 עמד בראש קבוצת שייטי קאנו בנהר קולומביה, והגיע באוקטובר למחנה בסיס בו המתין למשלוח סוסים מג'ספר. עם בוא המשלוח, המשיכו קיין ועמיתיו לכיוון מעבר אתאבסקה, צלחו אותו למרות מעטה השלג והגיעו לג'ספר האוס. משם המשיכו במסעם לפורט אסיניבוין ואז לפורט אדמונטון, שם שהה קיין בעונת החורף. קיין צייר באזור את בני שבט הקרי שחיו באזור והשתתף במסעות ציד וסיור בנהרות, אף כי רצונו לפגוש בשבט שחורי הרגל לא התממש.
המסע בצפון-מערב קנדה > חזרתו מזרחה

במאי 1848 יצא קיין מפורט אדמונטון, במסגרת משלחת גדולה וב-1 ביוני פגש סוף סוף בקבוצה גדולה של לוחמים מבני שבט שחורי הרגל ומשבטים אחרים, שתכננו לפשוט על שבטי הקרי והאסיניבוין. בהזדמנות זו פגש קיין את "נחש גדול" (אומוקססיסיקסני), צ'יף שבט שחורי הרגל. מכאן המשיך קיין לנורווי האוס ולקראת סוף יולי, אחרי חודש של מנוחה, יצא לפורט אלכסנדר. מכאן המשיך קיין באותו מסלול בו עבר שנתיים קודם לכן, בכיוון ההפוך. בספרו תיאר את הקטע האחרון במסעו: "הקושי הגדול ביותר שהיה עליי להתמודד עמו בשלב זה הוא הקושי לישון במיטה רגילה".
החיים בטורונטו

עם שובו מהמסע השתקע קיין בטורונטו. הוא לא שב לנסוע מערבה, לבד מפעם אחת, ב-1849, כאשר משלחת בריטית שכרה את שרותיו כמדריך וכמתרגם, אך גם במסע זה מערבה לא חצה את רד ריבר.
בנובמבר 1848 הציג קיין 240 מרישומיו בתערוכה בטורונטו. הרישומים זכו לתגובות חיוביות מאוד מקהל המבקרים, ובספטמבר 1852 ערך תערוכה ובה שמונה ציורי שמן נוספים, שאף הם זכו לביקורות נלהבות. ציוריו של קיין שבו את ליבו של ג'ורג' ויליאם אלן, שהחל מעניק לו תמיכה כספית, והפך לפטרונו החשוב ביותר. הביטוי הבולט ביותר לפטרונותו הייתה קניית 100 ציורי שמן של קיין (1852) תמורת 20,000 דולר קנדי. הסכום אפשר לקיין להתמסר באופן בלעדי לציור. לתמיכה נוספת זכה קיין ב-1851, כאשר שכנע את הפרלמנט הקנדי להקצות לו 500 ליש"ט תמורת 12 ציורים, אותם מסר בסוף שנת 1856.
בשנת 1853 נישא קיין להארייט קלנץ' (1892-1823), בתו של מעסיקו לשעבר בקוברוג. קלנץ' הייתה ציירת מוכשרת וסופרת. לזוג נולדו שני בנים ושתי בנות. עד שנת 1857 מילא קיין את כל מחויבויות הציור שנטל על עצמו: 100 ציורי השמן אותם מכר לאלן, 12 הציורים לפרלמנט הקנדי, וציורים נוספים אותם התחייב לבצע עבור סימפסון. עבודותיו של קיין הוצגו בפריז בתערוכה שנפתחה ב-1855. יצירתו התקבלה בתשואות בבירת האמנות העולמית של התקופה, וכמה מהן נשלחו מאוחר יותר (1858) לארמון בקינגהאם, כדי להציגן בפני המלכה ויקטוריה.
בשנות החמישים של המאה החל בעריכת כתב־היד של תיאור מסעותיו במערב. הוא שלח את כתב־היד לבית הוצאה לאור בלונדון, לשם פרסומו. לאחר שלא נענה, הוא הפליג ללונדון, ובעזרתו של סימפסון הביא לפרסומו של הספר בהוצאת "לוגמן, בראון, גרין, לונגמנס ורוברטס" בשנת 1859. שמו של הספר היה "מסעותיו של אמן בקרב האינדיאנים בצפון אמריקה מקנדה ועד ונקובר איילנד ואורגון בשטחיה של חברת מפרץ הדסון" והוא כלל איורים מרשימים וליתוגרפיות רבות של רישומיו וציוריו. קיין הקדיש את הספר לאלן, מה שגרם לסימפסון אכזבה קשה עד כדי כך, שהחליט לנתק את קשריו עם קיין. הספר זכה להצלחה רבה ובשנת 1863 תורגם לצרפתית, לדנית ולגרמנית.
בשנות השישים של המאה ה-19 החלה ראייתו של קיין להדרדר במהירות, והוא נאלץ לזנוח את הציור לצמיתות. פרדריק ארת'ור ורנר, שהושפע עמוקות מקיין ושהיה בעצמו אמן שנתן דגש בעבודותיו לנופים "מערביים פראיים", הפך להיות מכרו וידידו הקרוב. ורנר צייר שלושה דיוקנאות של פול קיין המזדקן. קיין מת בביתו ביום חורף, כאשר שב מטיולו היומי, ונטמן בבית הקברות על שם סיינט ג'יימס בטורונטו.
מורשת והשפעה

כאחד מראשוני הציירים הקנדים שיכלו להתפרנס מעבודת אמנות כשלעצמה, הניח קיין את היסודות לאמנים רבים שפעלו אחריו. מסעותיו היוו השראה למסעות דומים אחרים, והשפעתו הישירה ניכרת במיוחד בציוריו של הצייר פ. איי. ורנר, שקיין היה למורו בשנותיו האחרונות. לדבריו של הרפר, גם לוציוס או'בריאן הושפע מאוד בצעירותו מעבודתו של קיין.
התערוכה של קיין בשנת 1848, שבה הציג את יצירותיו ובהן 155 ציורים שנעשו בצבעי מים ו-85 ציורי שמן על נייר, סייעה לבסס סגנון מסוים של אמנות בקרב הציבור, ולפלס את הדרך לאמנים צעירים כדוגמת ויליאם קרסוול ודניאל פואלר, שלשניהם עמדה היכולת בחייהם להתפרנס מציוריהם שנעשו בצבעי מים.
הן תערוכת הרישומים משנת 1848, והן תערוכת ציורי השמן שלו שנערכה בסוף שנת 1852, היו הצלחה אדירה וזכו לביקורות אוהדות, וקיין הפך לאחד הציירים הבולטים בקנדה בזמנו. ציוריו הופיעו באופן תדיר בתערוכות אמנות והם זכו לפרסים רבים. הוא שלט בזירה האמנותית לאורך שנות החמישים כולן, עד כי שופטי האמנות בתערוכה השנתית של החברה החקלאית הקנדית שהוצגה בשנת 1852 נאלצו להתנצל על בחירתם בצייר אחר בקטגוריית הציורים ההיסטוריים (קיין עצמו זכה בפרס הזה ברציפות בכל השנים עד לשנת 1859).
קיין היה אחד מראשוני הסיירים, אם לא הראשון מביניהם, שסיירו לאורך מערב קנדה ולאורך האזורים הצפון-מערביים שליד האוקיינס השקט. באמצעות הרישומים והציורים שלו, ומאוחר יותר גם בעזרת ספרו, זכה הציבור בקנדה לראשונה במבט חטוף באנשים ובסגנון החיים באזורי הספר הפראיים של מדינתם. קיין יצא למסעותיו עם רצון כן ואמיתי לתאר במדויק את חוויותיו - הנופים, האנשים והווי חייהם; אך יחד עם זאת, הייתה זו בראש ובראשונה עבודתו בסטודיו שייפתה את רשמיו וחוויותיו, והיא זו שמשכה את תשומת הלב הציבורית והקנתה לו פרסום.
ציורי השמן שעברו תהליך אידיאליזציה מחד, וכתבי מסעותיו שהפכו לספר מאידך, היוו גורמים מרכזיים מאוד בביסוס התפישה הצפון-אמריקנית כי ילידי המקום הם פראים אצילים, בניגוד לכוונתו המקורית של האמן. רק במהלך המאה העשרים "התגלו מחדש" רישומי שדה נאמנים יותר לאמת, והועמדו כהמשך לכך לביקורת ציבורית רחבה יותר.
לקריאה נוספת

Encylopaedia of Art, כרך 3, עמ' 1095
הערות שוליים

↑  ג' ראסל הארפר, מילון ביוגרפיות קנדיות
1 2  Judy Stoffman,‏ $5,062,500; A rare painting by Paul Kane sets a new record for Canadian Art, באתר Loch Gallery (לקוח מעיתון Toronto Star של ה-26 בפברואר 2002, עמוד A.03)
↑  Bidding stalls at $1.7M for Paul Kane painting, באתר CTV,‏ 22 בנובמבר 2004
↑  Tim Clark, "Introduction, Dissemination, and Education: Michel Foucault, "Integrated Intellectuals," and Writing on the Visual Arts in English Canada," in Theory Rules, YZZ Books, 1991.
↑  Heather Dawkins, "Paul Kane and the Eys of Power: Racism in Canadian Art History," Vanguard, 15, me. 4 (September 1988); 24.
↑  Special Collections Department,‏ Book of the Month - June 2009 - Paul Kane (Wanderings of an Artist among theIndians of North America)‎, באתר אוניברסיטת גלאזגו
↑  MacLaren, I S,‏ Paul Kane goes South: The sale of the family's collection of field sketches, באתר BNET (לקוח מכתב העת Journal of Canadian Studies של קיץ 1997)
| --- | --- |
בקרת זהויות :  NLI: 987007436765205171  PLWABN: 9810561633905606  BnF: cb125291365 (data)  CiNii: DA16089342  GND: 119344025  ICCU: BVEV262617  ISNI: 0000 0000 8140 9270  KulturNav: 02306b62-81b3-4382-9ebb-a9c593d3bb40  LCCN: n50045960  NLA: 35258638  NTA: 070604185  RERO: 02-A005219210  RKD: 43437  SNAC: w69w10fs  SUDOC: 034546456  Trove: 885813  ULAN: 500000795  VcBA: 495/160282  VIAF: 61657235   WorldCat (עם VIAF): 61657235 
זרם מים בריבר פרנץ'. רישום שדה של קיין משנת 1845 או 1846
ג'ספר האוס כפי שצויר ברישום שדה על ידי קיין בשנת 1846
צוות שייטי קאנו מקימים מחנה על גדות נהר ויניפג בעת ביקור של מספר אינדיאנים משבט סאולטוקס. רישום שדה של קיין, 10 ביוני 1846
בתוך הלשכה הרשמית המקומית במחוז נהר קולומביה, צויר על ידי קיין בשנת 1846
רישום של צ'יף, מאת פול קיין
מודד הקרקעות: דיוקן של סרן ג'ון הנרי לפרוי (בסביבות 1845), המכונה לעיתים גם "נוף צפון-מערב". בשנת 2002 נמכר במחיר שיא של יותר מ-5 מיליון דולר קנדי
ציור שמן של וואפוס ("הארנב"), לוחם נודע, שגר באוהנד סאונד
אינדיאנים משבט האסיניבוין צדים ביזון אמריקאי, 1856-1851, ציור שמן המשקף את השפעתן של מוסכמות רומנטיות אירופיות על עבודתו של קיין בסטודיו
מחנה אינדיאני באגם יורון (1853-1848)
פרס האזרחות על שם ג'יי. וולטר קנדי

| --- | --- |
 ענף:  כדורסל
 תאריך ייסוד:  1975
 מדינות משתתפות:  ארצות הברית ארצות הברית
 זוכה:  מלקולם ברוגדון
 הכי הרבה זכיות:  דיקמבה מוטומבו (2)
 
דיקמבה מוטומבו הוא האדם היחיד שזכה בפרס פעמיים
פרס האזרחות של ג. וולטר קנדי בליגת ה-NBA (באנגלית: J. Walter Kennedy Citizenship Award) הוא פרס המוענק מאז עונת 1974/1975 לשחקן, מאמן או חבר צוות "שהפגין שירות ומסירות יוצאת דופן לקהילה". הפרס נקרא על שמו של ג'יי. וולטר קנדי, נציב (קומישינר) ה-NBA השני. הזוכים בפרס נבחרים על ידי "הארגון המקצועי של כתבי הכדורסל" (PBWA), המייצג כתבים של עיתונים, כתבי-עת ושירותי אינטרנט המכסים את ליגת ה-NBA באופן קבוע. חברי הארגון מציגים רשימת מועמדים לפרס, שמתוכו נבחר הזוכה על ידי כ-150 חברים בארגון, כאשר המועמד בעל מספר הקולות הגבוה ביותר זוכה בפרס. הפרס מוענק לרוב לאדם שתרם באותה שנה תרומה משמעותית למוסד צדקה. בעונת 2005/2006, לדוגמה, ניתן הפרס לקווין גארנט לאחר שתרם 1.2 מיליון דולר למאמצי הסיוע לנפגעי הוריקן קתרינה.
מאז הושק, חולק הפרס ל-34 אנשים שונים. הפרס הוענק לשני אנשים באותה עונה רק פעם אחת - מייקל קופר ורורי ספארו שזכו בפרס בעונת 1985/1986. ולאדה דיבאץ מיוגוסלביה (כיום סרביה), דיקמבה מוטומבו מהרפובליקה הדמוקרטית של קונגו, פאו גאסול מספרד, סטיב נאש (נולד בדרום אפריקה) וסמואל דלמברט (נולד בהאיטי) מקנדה ולואול דנג מהממלכה המאוחדת הם הזוכים היחידים בפרס שאינם ילידי ארצות הברית. מוטומבו הוא השחקן היחיד שזכה בפרס פעמיים. פרנק ליידן וג'ו אוטול הם היחידים מבין הזוכים בפרס שאינם שחקנים. ליידן, שזכה בפרס בעונת 1983/1984, היה מאמן היוטה ג'אז, ואוטול, הזוכה בפרס לעונת 1994/1995, היה מאמן הכושר של האטלנטה הוקס.
הערות שוליים

↑  צ'אנסי בילאפס זוכה בפרס האזרחות בשנת 2008, ESPN.com
1 2  אריק סנואו זוכה בפרס האזרחות בשנת 2005, nba.com
↑  קווין גארנט זוכה בפרס האזרחות בשנת 2006, usatoday.com
↑  דיקמבה מוטומבו זוכה בפרס האזרחות בפעם השנייה בשנת 2009, nba.com
↑  דף הפרופיל של פרנק ליידן, basketball-reference.com
↑  סטיב סמית' זוכה בפרס האזרחות בשנת 1998, newsbank.com
| פרסי ליגת ה-NBA |
| --- | --- | --- |
| גביע האליפות | גביע לארי אובריאן |  |
| פרסים אישיים | MVP של העונה הסדירה • MVP של סדרת הגמר • MVP של סדרות הגמרים האזוריים • שחקן ההגנה של העונה • השחקן השישי של העונה • השחקן המשתפר של העונה • רוקי השנה • MVP של משחק האולסטאר • שחקן הקלאץ' של העונה • מאמן השנה • מנהל השנה |  |
| פרסים חברתיים | פרס האזרחות • פרס הספורטיביות • פרס השחקן הקבוצתי • פרס עזרה לקהילה • פרס לצדק חברתי |  |
| חמישיות העונה | חמישיית העונה • חמישיית ההגנה של העונה • חמישיית הרוקיז של העונה |  |
| הנצחות | קבוצת השנה ה-75 • קבוצת השנה ה-50 • קבוצת השנה ה-35 • קבוצת השנה ה-25 • פרס מפעל חיים |  |
סטיב נאש זכה בפרס בעונת 07–2006
מג'יק ג'ונסון זכה בפרס בעונת 92–1991
פיתון טימור

| פיתון טימור |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: קשקשאים
תת־סדרה:: נחשים
משפחה:: פיתוניים
סוג:: פיתון
מין:: פיתון טימור
שם מדעי
 Python timoriensis ‏פטרס, 1876

פיתון טימור (שם מדעי: Python timoriensis) הא מין של נחש לא-ארסי מהסוג פיתון החי באיי אינדונזיה. בעבר הם נחשבו לתת-מינים של פיתון מרושת או פיתון הודי.
הפיתון חי באיי סונדה הקטנים (אנ') שבאינדונזיה, לרבות באיים פלורס, לומביאן וטימור.
פיתון זה מגיע עד לאורך 180 ס"מ אך הגודל משתנה בכל אי והפיתונים הארוכים הם דקים יחסית. עלולים להתבלבל ביניהם לפיתוני מקלוט החיים באותו אזור ודומים להם.
קשקשי הפיתון הם ירוקים בהירים ולעיתים גם צהובים והלסתות המוארכות צהובות.
הפיתון פעיל בעיקר בשעות הלילה ומחפש מכרסמים קטנים או עופות אותם הוא יכול לחנוק למוות בעזרת שריריו הגדולים.
פיזיקליזם

פיזיקליזם היא עמדה פילוסופית על פיה כל מה שקיים הוא פיזיקלי, או נתון לתכונות פיזיקליות, וכי אין דברים מעל ומעבר לדברים פיזיקליים. הביטוי נטבע על ידי אוטו נוירת בסדרת מאמרים בתחילת המאה ה-20.
בפילוסופיה עכשווית, פיזיקליזם מקושר לבעיית גוף-נפש בפילוסופיה של הנפש. לפי העמדה הפיזיקליסטית, כל מה שנטען על הנפש נטען בעצם על המוח ועל מצביים מוחיים, כלומר על תהליכים פיזיקליים מסובכים. פיזיקליזם חופף במידה רבה למטריאליזם, אך השימוש במונח הראשון מבטא את הקשר ההדוק למדע הפיזיקה והוא משוחרר מההקשר ההיסטורי של המושג מטריאליזם. פיזיקליזם קשור לנטורליזם מתודולוגי, בכך שהוא מכפיף את כלל הידע המדעי והפילוסופי, לתחום מדעי הטבע, ובראשם לפיזיקה.
האונטולוגיה הפיזיקליסטית כוללת את כל מה שמתואר על ידי הפיזיקה, ולכן לא מדובר רק על חומר, אלא גם על אנרגיה, חלל, זמן וכוחות ותהליכים פיזיקליים. מהטענה שרק סוג אחד של דברים קיימים, דברים פיזיקליים, נגזר שהעמדה הפיזיקליסטית היא עמדה מוניסטית.
פיזיקליזם רדוקצוניסטי ולא-רדוקציוניסטי

פיזיקליזם יכול להתחלק לעמדות רדוקציוניסטיות ולא-רדוקציוניסטיות. רדוקציוניזם הוא הרעיון שכל שלם ניתן להעמדה על סכום חלקיו. כדי להבחין בין סוגים שונים של פיזיקליזם, יש להזכיר שני עקרונות חשובים:
פיזיקליזם רדוקצוניסטי ולא-רדוקציוניסטי > נסמכות

נסמכות (Supervenience) הוא מושג בעל שימושים רבים בפילוסופיה, עם חשיבות גדולה בכל הנוגע לפיזיקליזם. באופן כללי, נסמכות מתוארת כיחסים בין דרגות שונות של
מציאות, כאשר דרגת ממשות גבוהה כלשהי נסמכת או תלויה בדרגת ממשות נמוכה ממנה. בהקשר פיזיקליסטי ניתן לתאר נסמכות בתור היחס שבין אירועים ומצבים נפשיים
לבין אירועים ומצבים פיזיקליים. תאוריה בפילוסופיה של הנפש מקבלת יחס נסמכות כאשר היא טוענת כי מצבים נפשיים נסמכים או תלויים במצבים
פיזיקליים. מי שמחזיק בעקרון נסמכות חייב לקבל את הטענה שכאשר שני מצבים הם זהים פיזיקלית, הם יהיו זהים מנטלית. יוצא מכך גם שכל שינוי במצב
פיזיקלי יגרור שינוי במצב נפשי.
קבלת הנסמכות של הנפשי על הפיזיקלי בתור עקרון מטאפיזי היא תנאי הכרחי עבור כל פיזיקליסט, אך היא איננה תנאי מספיק. גם דואליסט תכונתי יכול לקבל את הטענה שכל מצבי הנפש
תלויים במצבים פיזיקליים, מבלי להניח שכל מה שקיים הוא פיזיקלי.
פיזיקליזם רדוקצוניסטי ולא-רדוקציוניסטי > פיזיקליזם תבנית (type) ופיזיקליזם תקרית (token)

ההבחנה בין תבנית (או סוג) לבין תקרית היא הבחנה משמעותית לגבי עמדה פיזיקליסטית. כדי להבין את ההבחנה ברמה הלשונית אפשר לחשוב על
המשפט: צהוב הוא צהוב הוא צהוב. במשפט נמצאות שתי תבניות מילים, המילים צהוב ו-הוא. מנגד, במשפט ישנן שלוש תקריות של המילה צהוב
ושתי תקריות של המילה הוא. תאוריית פיזיקליזם-תבנית מזהה זהות חמורה בין תבניות מצבים מנטליים לבין תבניות מצבים פיזיקליים. לדוגמה, בין התבנית המנטלית 'כאב'
לבין התבנית הפיזיקלית יריית נוירונים. לעומת זאת, תאוריית פיזיקליזם-תקרית נמנעת מכך. היא מתחייבת רק לכך שבאירוע מסוים (תקרית כלשהי) יהיה ניתן לדבר על זהות בין אירוע מנטלי מסוים (הכאב מיום ראשון בבוקר)
לבין אירוע פיזיקלי מסוים (יריית הנוירונים ביום ראשון בבוקר). לפי פיזיקליסט-תקרית, כל עוד שמחה, כאב או עצבות בגדר מצבים כלליים (תבניות מצבים), לא ניתן
לזהותם עם תבנית מסוימת של אירוע פיזיקלי. אולם שמחה מסוימת ניתן לזהות עם מצב מוחי מסוים.
פיזיקליזם רדוקצוניסטי ולא-רדוקציוניסטי > פיזיקליזם רדוקציוניסטי

תאוריות של פיזיקליזם רדוקציוניסטי מבוססות על אפשרות הרדוקציה של כל דבר בעולם לבסיס פיזיקלי וחומרי. זו אחת הסיבות לכך שהמושג פיזיקליזם מזוהה
לעיתים עם מטריאליזם. ההצלחה הגדולה של הפיזיקה בהסבר תופעות בעולם, מראשיתה של המהפכה המדעית ועד לימינו חיזקה וממשיכה לחזק את האמונה ביכולת
הרדוקציה של המדע. פיזיקליזם רדוקציוניסטי הוא פיזיקליזם-תבנית, ולעיתים עמדה זו מכונה תורת זהות, או תורת זהות פסיכופיזית. עמדה זו גורסת כי כל מצבי
הנפש באשר הם זהים למצבים מוחיים שהתגלו או יתגלו כתואמים להם בכלים אמפיריים. היכולת המדעית להתאים בין תבניות (סוגים) של מצבים נפשיים לבין תבניות
של מצבים מוחיים מעידה על יכולת הרדוקציה (ההעמדה על) של המנטלי על הפיזיקלי. יכולת הרדוקציה מעידה על הזהות החמורה בין המצבים השונים.
לפי הפיזיקליזם הרדוקציוניסטי, כלל המצבים המנטליים אינם אלא מצבים פיזיקליים, ומעבר לכך, ניתן להוכיח רדוקציה זו באמצעות המדע האמפירי.
פיזיקליזם רדוקצוניסטי ולא-רדוקציוניסטי > פיזיקליזם לא-רדוקציוניסטי

באופן היסטורי, פיזיקליזם זוהה עם פיזיקליזם רדוקציוניסטי. אולם לאחר שדונלד דייווידסון הציג את מושג הנסמכות (אנ'), התאפשר סוג חדש של פיזיקליזם אשר כופר באפשרות הרדוקציה. פיזיקליזם לא-רדוקציוניסטי טוען כי אף שמצבי נפש הם תוצאה של מצבים פיזיקליים לא ניתן להעמיד אותם על תכונות פיזיקליות. ישנן מספר גרסאות לפיזיקליזם לא-רדוקציוניסטי, שלא בהכרח מתיישבות אחת עם השנייה. סוג אחד הוא פיזיקליזם נסמכות, שהוצע על ידי דייווידסון, שטוען כי אף על פי שהמנטלי נסמך על הפיזיקלי, הוא אינו זהה לו. דייווידסון הציע גם תאוריה של מוניזם אנומלי בתור פיזיקליזם לא-רדוקציוניסטי. סוג אחר הוא פיזיקליזם תקרית שטוען כי לכל אירוע פרטיקולרי x קיים אירוע פרטיקולרי פיזיקלי y, כך ש x=y. מטענה זו לא נגזר או נשלל עקרון הנסמכות. גם אם עקרון הנסמכות הוא נכון, הוא לא בהכרח שולל פיזיקליזם תקרית. ההבדל בין נסמכות לפיזיקליזם תקרית הוא שפיזיקליזם תקרית טוען שלכל אירוע מנטלי מסוים יש אירוע פיזיקלי מסוים שזהה לו. בעוד שנסמכות טוענת שאירוע מנטלי לא יכול לעבור שינוי ללא שינוי באירוע פיזיקלי. סוג נוסף הוא אמרגנטיזם (אנ'), תאוריה שהפכה פופולרית בתחילת המאה ה-20. תאוריה זו היא סוג של תאוריית נסמכות לא רדוקציוניסטית.
טיעונים בעד פיזיקליזם

עבור רבים, הממצאים שמספקים מדעי המוח בנוגע למתאמים בין פעילות מוחית לפעילות נפשית מהווים ראיה ברורה לאמיתותה הברורה של התאוריה הפיזיקליסטית בנוגע למהות הנפשיוּת. למרות זאת, מתאמים גרידא אינם יכולים להוות ראיה לזהוּת בין מצבים, שכן הם מעידים רק על התאמה.
פיזיקליסט יטען שבהתאם לעקרון התער של אוקהם התאוריה שלו היא הטובה ביותר מכיוון שהיא מספקת הסבר מלא לתופעות מנטליות מבלי להרחיב בישים, אך זהו טיעון בעייתי שכן יש חילוקי דעות האם הפיזיקליזם הוא בהכרח התאוריה הפשוטה ביותר. בהפיכת ההתאמה בין מצבי נפש למצבי מוח לזהוּת, מצמצם הפיזיקליזם את האונטולוגיה ההכרחית לתיאור מספק של הנפש והעולם.
טיעון נוסף בעד הזהות בין מצבים נפשיים למצבים מוחיים מספק הפיזיקליסט באמצעות הנחה נטורליסטית שלכל אירוע פיזיקלי יש סיבה פיזיקלית מספיקה. אם לכל אירוע פיזיקלי יש סיבה פיזיקלית, אזי סיבתיות מנטלית הופכת למיותרת. כדי להסביר כל אירוע, גם אם נראה שמקורו הוא במצב נפשי, מספיק לתאר את הגורמים הפיזיקליים שהביאו לקיומו. סיבתיות פסיכופיזית נעלמת עם ההנחה שאין אירועים פיזיקליים ללא סיבה פיזיקלית.
טיעונים נגד פיזיקליזם

כנגד התאוריה הפיזיקליסטית הועלו לאורך השנים מספר טענות. קבוצה אחת של ביקורות מכוונת לבעייתיות שעולה מהתאוריה מנקודת מבט אפיסטמולוגית.
ההשקפה האגנוסטית מעדיפה להדגיש את חוסר הידיעה אודות קיומן של תכונות או ישויות נון-פיזיקליות, ולא קובעת אי-קיום (או קיום) של כאלה מתוקף חוסר יכולתה לעשות זאת בצורה ודאית.
טיעונים נגד פיזיקליזם > טיעונים מובנים

טיעון החדר של מרי: בניסוי מחשבה זה אנו מדמים לעצמנו מדענית מוח (בשם מרי) שחקרה ולמדה את כל הידע הפיזיקלי שניתן לדעת לגבי תהליכי תפיסת הצבעים האנושית. את כל חייה ומחקרה עשתה מרי בחדר שכולו שחור לבן ובעזרת טלוויזיה לא צבעונית. היא מעולם לא ראתה צבעים. כשמרי יוצאת מהחדר לראשונה וחווה את צבע השמיים, היא לומדת משהו חדש על העולם ותפיסת הצבע האנושית, משהו שהיא לא ידעה אף על פי שהיא ידעה את כל הידע המדעי הפיזיקלי האפשרי על צבע. הידע הפיזיקלי לא מכסה את כלל הידע הקיים, ולכן פיזיקליזם (שמקבל רק את קיומו של ידע פיזיקלי) הוא מוטעה.
טיעון הזומבי: מתבסס על יכולתנו לדמיין מצב שבו מתקיים תרחיש מוחי ללא אירוע נפשי (בהנחה שאמור לנבוע אירוע נפשי מאותו תרחיש מוחי ספציפי). לפי טיעון זה, מה שניתן להעלות על הדעת הוא אפשרי[דרוש מקור], ולכן קיים עולם אפשרי שבו מצבי מוח אינם זהים למצבי נפש. טיעון זה מוכר בפילוסופיה של הנפש גם כטיעון זומבי, שכן הוא מצווה עלינו לשאול האם אפשרי לוגית שיתקיים זומבי, שמתממשים בו מצבים מוחיים בדיוק כמו בבני אדם רגילים, אך הוא חסר כל חוויה נפשית (קווליה). מי שטוען שמחשבה על זומבי לא כרוכה בסתירה לוגית, טוען כי אין זהות חמורה בין מצבי נפש למצבי מוח, וכי פיזיקליזם הוא תאוריה מוטעית. פיזיקליסט יטען שהאפשרות של זומבי כרוכה בסתירה לוגית שכן היא טומנת בתוכה טענה שמה שזהה לעצמו הוא למעשה לא זהה לעצמו.
טיעונים נגד פיזיקליזם > השקפות כוללות

הביולוג (ד"ר לביוכימיה) רופרט שלדרייק גורס כי ההשקפה הפיזיקליסטית או המטריאליסטית היא למעשה תרגום שגוי של השיטה המדעית לכדי פילוסופיית חיים המתאפיינת בעשר דוֹגמות שלטענתו הן כוזבות. בספרו "המדע יוצא לחופשי" פרס משנתו בעניין זה בפרוטרוט.

בהרצאתו ב-TEDx, שלדרייק ציטט את הביולוג טרנס מקנה שאמר בסרקזם:
המדע המודרני (הפיזיקליסטי) מבוסס על העיקרון: "תן לנו נס אחד בחינם, ואנחנו נסביר את השאר (פיזיקלית) ..."
ראו גם

פילוסופיה של הנפש
קווליה
החדר של מרי
אתאיזם
ביקורת האתאיזם
הערות שוליים

1 2  הרצאה מצד שלדרייק באתר ועידת TED בנושא.
↑  הרצאה מפורטת נוספת מצד שלדרייק באותו נושא, באתר "Youtube" ; ציטוט טרנס מקנה שהובא בגוף הערך הוא בפרק הזמן 06:50-06:52
↑  מופץ בארצות הברית בשם "Science set free", ובבריטניה: The Science Delusion: Freeing the spirit of enquiry
↑  The Science Delusion: Freeing the spirit of enquiry, London: Coronet, 2012. ISBN 978-1-4447-2795-1.
| --- | --- |
בקרת זהויות :  GND: 4174611-9 
אף על פי שכלי הרכב הם מאותה תבנית (סוג), לכל אחד מהם ישנה תקרית שונה
פיג'ו 601

| --- | --- |

 מאפיינים כלליים
 יצרן:  פיג'ו
 שנות ייצור:  1934–1935 (3,999 יחידות)
 הרכבה:  צרפת צרפת
 מודל קודם:  פיג'ו 176, פיג'ו 183, פיג'ו 174, פיג'ו 10 
 מודל אחריו:  פיג'ו 604
 סיווג:  משפחתי גדול
 פלטפורמה:  סלון, רודסטר, קבריולה
 אורך:  460 עד 508 ס"מ
 רוחב:  160 ס"מ
 משקל:  1,300 ק"ג
 מפרט טכני
 מנוע:  מנוע בנזין 
 
פיג'ו 601 (בצרפתית: Peugeot 601) הוא דגם של רכב צרפתי מתוצרת פיג'ו שיוצר בשנים 1934–1935. יוצרו 3,999 מכוניות בלבד.
הפיג'ו 601, שמשקלו היה 1,300 ק"ג, היה מצויד במנוע בעל שישה צילינדרים בנפח 2,148 סמ"ק. המנוע היה חלש יחסית למשקל הרכב, ומהירותו המרבית הייתה 115 קמ"ש בלבד.
מכונית היוקרה הבאה, עם מנוע 6 צילינדרים, שייצרה חברת פיג'ו לאחר יותר מ-40 שנה הייתה ה-פיג'ו 604.
פתן חום מערבי

פתן חום מערבי המכונה גם גווארדר (שם מדעי: Pseudonaja nuchalis) הוא מין של נחש ארסי ממשפחת הפתניים ומהסוג פתן חום המצוי בטבע באוסטרליה.
מאפיינים

הפתן מגיע לאורך של 1.8 מטר וצבעו חום מעט צהבהב או כתום לאורך גופו. עם זאת ישנם דפוסים רבים לצבעיו המשתנים לפי מיקומו. הוא בעל ראייה טובה והוא יכול לזקור מעט את הגוף בדומה לקוברה.
לנחש תפוצה רחבה במערבה של אוסטרליה לרבות בויקטוריה, הטריטוריה הצפונית, מרבית קווינסלנד ובאוסטרליה המערבית. תפוצתו היא באזורי שיחיות ועצי אקליפטוס באזורים פתוחים וכן מתחת לסלעים ואף ביישובים, בהם הוא יימצא בקרבת אשפה. חלק מהנחשים פוצלו למינים נפרדים: פתן חום אספידורינכה (Pseudonaja aspidorhyncha) ופתן חום מנגדני (Pseudonaja mengdeni).
הנחש פעיל אחרי הצהריים ואז יוצא לציד של עכברים, יונקים קטנים שונים, עופות וזוחלים אחרים. הוא גם איננו בוחל גם בקניבליות.
נחש זה מסוכן מאוד לאדם והוא זריז ביותר, מה שמאפשר לו להכיש מטווח קטן מאוד. הוא איננו המין הארסי בסוגו אך בעל כמות הארס הגבוהה ביותר שמועברת. הארס מותז מניבים ארוכים אך קטנים יחסית שמשווים לארס הרגשה של עקיצה. התסמינים כוללים בחילות, הקאות, נפיחות מקומית, כאבי בטן ולעיתים גם פגיעה בכליות. הארס יכול להרוג אנשים שלא מקבלים טיפול בזמן.
ראו גם

פתן חום מזרחי
הערות שוליים

↑  פתן חום מערבי באתר הרשימה האדומה של IUCN